KISKŐRÖS VÁROS POLGÁRMESTERE
ELŐTERJESZTÉS

(sürgősséggel a Képviselő-testület 2023. szeptember 20-i ülésére)

Tárgy: 

KISKŐRÖS vÁROS TELEPÜLÉSRENDEZÉSI ESZKÖZEINEK EGYSZERŰSÍTETT ELJÁRÁSI FOLYAMATÁBAN A KÖRNYEZETI ÉRTÉKELÉS LEZÁRÁSA
Az egyes közlekedésfejlesztési projektekkel összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok kijelöléséről szóló 345/2012. (XII. 6.) Korm. rendelet 1. melléklet 1.8.68. pontjára figyelemmel Kiskőrös Város Önkormányzata a város településrendezési eszközeinek egyszerűsített eljárás keretében történő módosítását indította meg a Kalocsa-Kiskőrös közötti kerékpárút fejlesztése tárgyában. A tervezés folyamatában a megalapozó vizsgálat és az alátámasztó javaslat elkészítéséhez szükséges a környezeti hatás vizsgálata.
Az egyes tervek, illetve programok környezeti vizsgálatáról szóló 2/2005 (I. 11.) Korm. rendelet 3 sz. melléklete szerinti környezet védelméért felelős szervek szakvéleménye határozza meg a környezeti hatás vizsgálatának szükségességét.
A környezeti értékelés szükségességére vonatkozó eljárás eredményeképpen a beérkezett vélemények alapján a településrendezési eszközök módosítása a környezetre káros hatást nem gyakorol. A környezeti hatás jelentőségének mérlegelési szempontjai figyelembevételével:

· a módosítás nem érint átlagosnál jobb minőségű termőföldet;

· a módosítás nem érint üzemtervezett, vagy kiváló termőhelyi adottságú erdőterületet, országos szintű természetvédelmi oltalom alatt álló területet;

· a módosítás nem érint környezeti problémákkal terhelt területet;

· a módosítással érintett terület nem veszélyeztet nyilvántartott régészeti lelőhelyet;

· a módosítás nem idéz elő olyan környezeti változást, amely az emberi egészségre, a környezetre kockázatot jelent;

· a módosítás természeti erőforrások igénybevételével nem jár;

· a módosítás más tervekre, programokra hatással nem lesz, a környező területfelhasználások rendeltetésszerű használatát nem korlátozza;

· a módosítást a környezettel kapcsolatos közösségi jogszabályok végrehajtását nem érinti.

A határozat-tervezet mellékletét képező táblázatban foglalt szakigazgatási szervek részéről érkeztek vélemények. Állásfoglalásukban a környezeti értékelés készítését és környezeti vizsgálati eljárás lefolytatását nem tartották szükségesnek. 
Az előterjesztés sürgősségét indokolja, hogy a határozat-tervezet melléklete a képviselő-testületi anyagkiküldést követően érkezett.
A fentiek alapján javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2023. szeptember 18.

Domonyi László s.k.,

polgármester 

HATÁROZAT-TERVEZET

A Képviselő-testület

1) az egyes közlekedésfejlesztési projektekkel összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok kijelöléséről szóló 345/2012. (XII. 6.) Korm. rendelet 1. melléklet 1.8.68. pontjában nevesített Kalocsa-Kiskőrös közötti kerékpárút fejlesztése tárgyában, a rendezési terv módosítás egyszerűsített eljárási folyamatában indított környezeti hatás vizsgálatát lezárja.
2) az egyes tervek, illetve programok környezeti vizsgálatáról szóló 2/2005 (I. 11.) Korm. rendelet 5. §-a szerint a határozat-tervezet mellékletét képező környezeti vizsgálat szükségességét összegző vélemények alapján megállapítja, hogy környezeti értékelés készítése és környezeti vizsgálati eljárás lefolytatása nem szükséges.
3) felhatalmazza a polgármestert a vonatkozó eljárásokban a jognyilatkozatok aláírására.

Felelős:  
polgármester

Határidő:  
azonnal

